અમદાવાદ: મોરબી પાણી પુરવઠા અને ગટર વ્યવસ્થા બોર્ડના બે ઉચ્ચ અધિકારીઓ લાંચ-રુશવત વિરોધી બ્યૂરોએ ગોઠવેલા છટકામાં આબાદ ઝડપાઇ જતાં આ અંગે બંનેે અધિકારીઓ વિરુદ્ધ ગુનો દાખલ કરી આગળની તપાસ હાથ ધરવામાં આવી છે. પ્રાપ્ત માહિતી પ્રમાણે આ અંગેની વિગત એવી છે કે મોરબીના એક કોન્ટ્રાકટર મકસુદ અલીભાઇ કડીવાલે પોતાના કોન્ટ્રાકટ કામનું બિલ મોરબીની કચેરીમાં રજૂ કર્યું હતું. રૂ.૪પ લાખની રકમનું આ બિલ હેડ ઓફિસે મોકલવા માટે મોરબીના પાણી પુરવઠા અને ગટર વ્યવસ્થા બોર્ડના ડે. એન્જિનિયર એમ. એસ. જાદવ અને ડે. એકાઉન્ટન્ટ મૂકેશ દફતરીએ કોન્ટ્રાકટર પાસે રૂ. બે લાખની લાંચ માગી હતી.